送李君亮大著出守眉州
作者：楊萬里
朝代：宋

paragraphs: 老夫丐外自緣老，復聞建鄴江山好。
不應夫子亦翩然，一柁江花更江草。
黄金宮闕三神山，蓬萊五雲霄漢間。
仍將弱水三萬里，隔斷塵世無往還。
西州名勝李太史，豈徒國士天下士。
玉皇催入道山堂，知費臺家幾黄紙。
似聞郎罷對薰風，忽思錦江荔枝紅。
人生奉親行樂耳，金印斗大何關儂。
峨眉山月却入手，影落庭闈一杯酒。
蚤賦中和樂職宣布詩，會看夔龍集鳳池。